Document ID: 32013R0058

REGOLAMENT TA’ IMPLIMENTAZZJONI TAL-KUMMISSJONI (UE) Nru 58/2013
tat-23 ta’ Jannar 2013
li jemenda r-Regolament (KEE) Nru 2454/93 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (1), u b’mod partikolari l-Artikolu 247 tiegħu,
Billi:
(1)
Ir-Regolament tal-Kummissjoni (KE) Nru 1875/2006 tat-18 ta’ Diċembru 2006 li jemenda r-Regolament (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (2) introduċa l-kunċett ta’ operaturi ekonomiċi awtorizzati (OEA). Operaturi ekonomiċi li jissodisfaw il-kundizzjonijiet għall-ksib tal-istejtus sħiħ ta’ OEA jew ta’ dak tas-sigurtà u s-sikurezza bħala OEA għandhom jitqiesu bħala sħab affidabbli fil-katina tal-provvista u għalhekk jibbenefikaw minn iffaċilitar fir-rigward tal-kontrolli doganali relatati mas-sigurtà u s-sikurezza.
(2)
L-Unjoni tagħraf il-programmi ta’ sħubija kummerċjali ta’ ċerti pajjiżi terzi li ġew żviluppati skont il-qafas ta’ standards tal-Organizzazzjoni Doganali Dinjija biex jiġi żgurat u ffaċilitat il-kummerċ globali. Konsegwentement, l-Unjoni tagħti ffaċilitar lil dawk l-operaturi ekonomiċi ta’ pajjiż terz li jkollhom stejtus ta’ sħubija bħala parti mill-programm tal-awtorità doganali ta’ dak il-pajjiż terz. Huwa għaldaqstant meħtieġ li jiġu introdotti l-mezzi biex fid-dikjarazzjonijiet sommarji tad-dħul jiġu identifikati l-operaturi ekonomiċi li jkollhom stejtus ta’ sħubija bħala parti mill-programmi ta’ sħubija kummerċjali ta’ pajjiżi terzi. L-iffaċilitar rilevanti mhux se jiġi pprovdut mingħajr l-identifikazzjoni kif suppost ta’ dawk l-operaturi ekonomiċi fid-dikjarazzjonijiet sommarji tad-dħul.
(3)
Huwa għalhekk xieraq li l-Anness 3a tar-Regolament tal-Kummissjoni (KEE) Nru 2454/93 (3) jiġi adattat sabiex jippermetti l-indikazzjoni tan-numru ta’ identifikazzjoni uniku minn pajjiż terz tal-operaturi ekonomiċi.
(4)
Ir-Regolament (KEE) Nru 2454/93 għandu għalhekk jiġi emendat f’dan is-sens.
(5)
Il-miżuri prevvisti f’dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness 30a tar-Regolament (KEE) Nru 2454/93 huwa emendat kif stabbilit fl-Anness ta’ dan ir-Regolament.
Artikolu 2
Dan ir-Regolament jidħol fis-seħħ fil-31 ta’ Jannar 2013.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Jannar 2013.

Labels: 3
5